b'\n_START_ARTICLE_\nInn\n_START_SECTION_\nGeografi\n_START_PARAGRAPH_\nInn begynner i 2484 meters h\xc3\xb8yde med Lunghinsj\xc3\xb8en ved Maloja-passet i Graub\xc3\xbcnden (Sveits). I \xc3\x98vre Engadin passerer den flere innsj\xc3\xb8er (Silsersj\xc3\xb8en, Silvaplanersj\xc3\xb8en og St. Moritzsj\xc3\xb8en) og byen St. Moritz. I Nedre Engadin blir terrenget brattere, og Inn passerer flere juv. Det trangeste av dem, ved Finsterm\xc3\xbcnz, er stedet der Inn krysser grensen mellom Graub\xc3\xbcnden og Tirol (\xc3\x98sterrike)._NEWLINE_I dette omr\xc3\xa5det ligger faktisk deler av Inns tilsigsfelt i Italia. Dette gjelder fremfor alt for den italienske kommunen Livigno, som geografisk sett er en sidedal til Engadin. Elven Sp\xc3\xb6l i denne dalen er alts\xc3\xa5 en bielv til Inn._NEWLINE_Inns forl\xc3\xb8p i Tirol kalles kort og godt Inndalen (Inntal). I midten av Inndalen ligger Innsbruck, den st\xc3\xb8rste byen som Inn passerer. Byens navn betyr for \xc3\xb8vrig \xc2\xabbroen over Inn\xc2\xbb. Inndalen deles inn i \xc3\x98vre Inndal (Oberinntal) vest for Innsbruck og Nedre Inntal (Unterinntal) \xc3\xb8st for Innsbruck._NEWLINE_I den \xc3\x98vre Inndalen passeres byene Landeck og Telfs, i den nedre Hall, Schwaz, Jenbach, Rattenberg, W\xc3\xb6rgl og Kufstein. Underveis tar Inn opp mange bielver fra s\xc3\xb8r, som f\xc3\xb8rer med seg smeltevann fra isbreene ved Alpenes hovedkjede. Fra nord er det langt f\xc3\xa6rre og mindre bielver._NEWLINE_Tre kilometer nord for Kufstein blir Inn grenseelven mellom Bayern (Tyskland) og Tirol, f\xc3\xb8r den forlater Tirol helt. Elven beskriver s\xc3\xa5 en stor 90\xc2\xb0-bue gjennom det syd\xc3\xb8stlige Bayern, f\xc3\xb8r den igjen blir til grenseelven mellom Bayern og \xc3\x98sterrike, denne gang ved delstaten Ober\xc3\xb6sterreich. P\xc3\xa5 sin vei gjennom Bayern passerer Inn byene Rosenheim, Wasserburg, M\xc3\xbchldorf og Neu\xc3\xb6tting. Blant bielvene p\xc3\xa5 denne strekningen finner man Mangfall (fra Tegernsee /innsj\xc3\xb8)) og Alz (fra Chiemsee)._NEWLINE_Der Inn igjen m\xc3\xb8ter \xc3\x98sterrike, tar den ogs\xc3\xa5 opp elven Salzach. P\xc3\xa5 den resterende strekningen, som begrenser det \xc3\xb8sterrikske landskapet Innviertel (\xc2\xabInnkvartalet\xc2\xbb), passerer Inn de \xc3\xb8sterrikske byene Braunau og Sch\xc3\xa4rding._NEWLINE_I Passau, p\xc3\xa5 291 meters h\xc3\xb8yde, m\xc3\xb8ter Inn de to andre elvene Donau og Ilz. Selv om Inn i gjennomsnittlig avl\xc3\xb8psmengde per \xc3\xa5r (730\xc2\xa0m\xc2\xb3/s) er den st\xc3\xb8rste av de tre elvene, gir den her opp navnet sitt til fordel for Donau. Grunnen til dette er at Donau er mye lengre, men ogs\xc3\xa5 at den f\xc3\xb8rer mer vann de fleste m\xc3\xa5nedene i \xc3\xa5ret. N\xc3\xa5r Inn likevel inneholder mer vann i l\xc3\xb8pet av et helt \xc3\xa5r, skyldes det dens veldig variable vannf\xc3\xb8ring p\xc3\xa5 grunn av isbresmeltingen i Sentral-Alpene._NEWLINE_Vannet fra de tre elvene har tydelig forskjellig farge. Selv flere kilometer nedstr\xc3\xb8ms for Passau kan man derfor se forskjell p\xc3\xa5 det gr\xc3\xb8nne, bl\xc3\xa5 og svarte vannet fra henholdsvis Inn (smeltevann), Donau og Ilz (myrvann).'